2 vas oor renosterhorings | Netwerk24
Deur Elise Tempelhoff 14 Junie 2018 19:30
Petrus Sydney Mabuza (54) en sy vrou, die 21-jarige Nozwelo Mahumane, 'n student aan Unisa, het Donderdag vlugtig in die hof in Hazyview verskyn op aanklagte van die besit van 'n ongelisensieerde vuurwapen en patrone. Dit hou verband met renosterstropery en die sluikhandel in renosterhoring.
Die egpaar is in 'n ondersoek deur die polisie en Sanparke vasgetrek. Die operasie was daarop gemik om sindikate wat by die sluikhandel in renosterhoring betrokke is te ontwrig.
Mabuza en Mahumane is in Acornhoek, Mpumalanga, vasgetrek.
"Die polisie en die Groen Skerpioene het beslag gelê op 'n ongelisensieerde jaggeweer, 'n knaldemper, patrone, 'n klomp identiteitsdokumente, bankkaarte en Sassa-kaarte," het brig. Hangwani Mulaudzi, woordvoerder van die Valke, Donderdag gesê.
Die twee word daarvan beskuldig dat hulle renosterhoring verhandel het. Mabuza word aangehou. Mahumane is op borgtog van R20 000 vrygelaat.
Albei sal weer op 20 Junie in die hof verskyn.
Die Valke, in samewerking met die Groen Skerpioene, het in Mei vanjaar twee vermeende middelmanne van 'n sindikaat, Mandla Mashele (37) en Calvin Malapane (30), in Benoni in hegtenis geneem. Hulle is albei op borgtog van R50 000 vrygelaat en verskyn op 13 Julie in die streekhof in Benoni.